Document ID: /roh_data/filtered/fineweb-2-filterrobots_roh.jsonl.gz/6844

Promover ils interess economics, culturals e socials en Surselva e chattar meds e mesiras per impedir l'emigraziun dals vitgs. Quai è stà l'intent da fundar ils 15 d'avust 1967 la Pro Surselva.
Blera lavur
Ina da las emprimas lavurs da l'uniun è stada da sviluppar la planisaziun regiunala sco basa per meglierar las relaziuns da viver en Surselva e per collavurar tranter vischins e vischnancas. Plinavant da proteger las cuntradas e bellezas natiralas.
Pliras gruppas da lavur da la Pro Surselva èn sa fatschentadas tranter auter cun dumondas
- da la scolaziun e furmaziun,
- dals uraris da viafier ed auto da posta
- da la tgira da vegls ed uffants pitschens.
Igl ha dà retschertgas, questiunaris, rapports e bainspert era resultats. Sco quai ch'il Radio Rumantsch ha rapportà il 1972 hai era dà bainbaud resultats – tranter auter la scola da musica u la meglieraziun da l'urari da la viafier.
Ina regiun cuntanscha bler sch'ella è unida e mintgin sa gida!
Gia 2 onns avant ha il Radio Rumantsch emess ina discussiun directamain da la HIGA. En quella han represchentants da la Pro Engiadina Bassa e da la Pro Surses en fundaziun prendì sut la marella la Pro Surselva e sias finamiras.
La Pro Surselva ed il rument
Ina gronda incarica da la Pro Surselva è stada la dismessa dal rument. Tschertgar e chattar ina deponia da rument centrala è stà be ina sfida. Suenter avair chattà quai plaz a Plaun Grond a Rueun hai gì num chattar lieus per ils rustgs che na pudevan pli metter lur ova en quai lieu. Plinavant da liberar Rueun dals tuffiens da la deponia.